Shavkat Mirziyoev KXShTning Afg`onistondagi vaziyatga bag`ishlangan sammitida ishtirok etdi

O`zbekiston Respublikasi Prezidenti bugun, 23 avgust kuni Kollektiv xavfsizlik shartnomasi tashkilotining Afg`onistondagi vaziyatga bag`ishlab videoanjuman shaklida o`tkazilgan navbatdan tashqari sessiyasida taklif etilgan mehmon sifatida ishtirok etdi. Bu haqda Prezident Matbuot xizmati ma`lum qildi.
Tojikiston Respublikasi Prezidenti Emomali Rahmon raisligida o`tgan yig`ilishda Rossiya Federasiyasi Prezidenti Vladimir Putin, Belarus Respublikasi Prezidenti Aleksandr Lukashenko, Qozog`iston Respublikasi Prezidenti Qasim-Jomart Toqaev, Qirg`iz Respublikasi Prezidenti Sadir Japarov, Armaniston Respublikasi Bosh vaziri Nikol Pashinyan va KXShT bosh kotibi Stanislav Zas qatnashdi.
Sessiyada qo`shni Afg`onistonda yuzaga kelayotgan vaziyat hamda mintaqadagi barqarorlikka tahdid solayotgan xavf-xatarlarga qarshi ko`rilayotgan chora-tadbirlar yuzasidan batafsil fikr almashildi.
O`zbekiston Respublikasi Prezidenti uchrashuv ishtirokchilarini mintaqaviy xavfsizlikni ta`minlashga ko`maklashish, shu jumladan Afg`oniston bilan Davlat chegarasini ishonchli qo`riqlash va himoya qilish borasida olib borilayotgan tadbirlar to`g`risida xabardor qildi.
Mamlakatimiz etakchisi mintaqa davlatlarining aloqador tuzilmalari bilan Afg`oniston borasida samarali hamkorlik va tezkor axborot almashinuvi yo`lga qo`yilganini mamnuniyat bilan qayd etdi.
Sammit yakunida mintaqadagi vaziyat yuzasidan o`zaro maslahatlashuvlar va muntazam axborot almashishni davom ettirishga kelishib olindi.